GOG og Aalborg deler førstepladsen i ligaen, og onsdag mødes de så i en direkte duel om en plads i Final 4. Det giver sig selv, at det er en stor kamp, hvor begge mandskaber på papiret har en god chance for at spille sig videre. Men hvem står egentlig stærkest forud for kampen? Det giver TV 2 SPORTs håndboldekspert Claus Møller Jakobsen sit bud på. - Det er to mastodonter i dansk håndbold. Men Aalborg er i mine øjne favorit. - De vandt også det seneste opgør i starten af oktober. Så jeg må give en lille favoritværdighed til Aalborg, men det vil ikke være godt for hverken GOG eller Aalborg at misse Final 4, siger eksperten. Han kalder samtidig kampen for en "nyklassiker", da de to hold og deres mange profiler ofte står over for hinanden i de helt store kampe. Opgøret mellem GOG og Aalborg sættes i gang klokken 20.30 onsdag aften. Kampen kan ses på TV 2 SPORT og TV 2 PLAY med optakt fra klokken 20.00 Inden da spiller Ribe Esbjerg og Skanderborg Aarhus ligeledes kvartfinale i pokalturneringen. Den kamp kan ses samme sted klokken 18.30. Tirsdag spillede Bjerringbro-Silkeborg og Skjern sig videre til Final 4.

Opsummering:
Claus Møller Jakobsen spår en tæt pokalkvartfinale, men han har alligevel en lille favorit i onsdagens brag.